Aikuinen taekwondo-valmentaja yritti houkutella ja uhkailla 14-vuotiasta oppilasta kanssaan seksiin. Oikeus piti tekoa törkeänä.

Taekwondo-valmentaja houkutteli, lahjoi, painosti ja uhkaili alaikäistä valmennettavaansa kanssaan seksiin.

Kun poika ei suostunut, valmentaja uhkasi lopulta hakata hänet.

Oikeus tuomitsi miehen ehdolliseen vankeuteen.

Taekwondo-valmentajan painostus ahdisti poikaa. Hän ei millään olisi halunnut luopua harrastuksestaan. MOSTPHOTOS

Helsinkiläinen 25-vuotias taekwondo-opettaja on tuomittu vuoden ja kahdeksan kuukauden ehdolliseen vankeustuomioon 14-vuotiaan oppilaansa törkeästä seksuaalisen hyväksikäytön yrityksestä.

Valmentaja yritti yli lukuisia kertoja eri tavoin painostaa ja houkutella valmentamaansa alaikäistä poikaa kanssaan seksiin. Lähentelyt tapahtuivat pääosin valmentajan kotona, missä poika oli auttamassa tätä kotisivujen tekemisessä.

Hieroi ja houkutteli

Valmentaja muun muassa kosketteli ja hieroi valmennettavaansa sukuelinten alueelta. Hän yritti riisua poikaa ja veti tätä syliin haarojensa väliin, jotta poika olisi tuntenut hänen erektionsa. Mies ehdotti suuseksiä ja pyysi poikaa jäämään luokseen yöksi.

Valmentaja lähetteli pojalle lukuisia seksuaalisviritteisiä viestejä. Yhdessä hän kysyi ”Millo ollaa sun kaa niinku ilma vaatteit…” Viestiin hän oli liittänyt sydämen kuvan.

Valmentaja antoi pojalle myös kalliita taekwondo-varusteita ja lähetteli hänelle lahjoja.

Tilanne oli pojalle äärimmäisen kiusallinen. Hän oli saanut torjuttua valmentajansa yritykset. Tilanteet olivat kuitenkin päättyneet toistuvasti riitaan. Poika rakasti harrastustaan ja yritti kaikin tavoin välttää konflikteja valmentajansa kanssa kanssa.

Uhkasi hakata

Lopulta tilanne alkoi kärjistyä, kun valmentaja kertoi rakastavansa poikaa ja uhkasi tehdä itsemurhan tämän vuoksia. Poika masentui ja ahdistui.

Kun poika oli helmikuun alussa jälleen saanut torjuttua valmentajan yritykset, tämä lähetti hänelle WhatsApp-sovelluksella uhkausviestin " kunnolla turpaan antamisesta ja hakkaamisesta " . Viestiin oli nyt liitetty veitsen kuva.

Oli viikonloppuilta. Poika pelästyi toden teolla. Hän soitti hätäkeskukseen, joka lähetti poliisit paikalle.

Poliisit saattelivat pojan kotiin, jolloin hän avautui ja kertoi, mitä oli tapahtunut.

Valmentaja otettiin kiinni saman vuorokauden aikana.

Vapaaksi vankilasta

Kuulusteluissa ja oikeudessa mies kiisti kosketelleensa poikaa intiimialueille ja väitti, että kyse oli vain ”molemminpuoleisesta syvästä, veljellisestä ystävyydestä”.

Helsingin käräjäoikeus ei kuitenkaan selitystä uskonut. Se piti tekoja törkeänä. Valmentaja tuomittiin kuitenkin vain törkeän lapsen seksuaalisen hyväksikäytön yrityksestä, koska tapahtumat eivät olleet edenneet varsinaisten tekojen asteelle.

Oikeus tuomitsi valmentajan lisäksi laittomasta uhkauksesta sekä ampuma-aserikoksesta. Miehen hallusta oli kotietsinnän yhteydessä löytynyt sodanaikainen konepistooli.

Koska syytetyllä ei ollut aiempaa rikostaustaa, käräjäoikeus antoi vankeustuomion ehdollisena. Oikeus määräsi hänet heti vapautettavaksi pari kuukautta jatkuneesta tutkintavankeudesta.

Uhrilleen valmentaja tuomittiin maksamaan 2 500 euron kärsimyskorvaukset.

Tuomio ei vielä ole lainvoimainen.